google/wiki40b huggingface dataset:
I Don't Wanna Play House

«I Don't Wanna Play House» er en amerikansk sang, skrevet av Billy Sherrill og Glenn Sutton. Versjonen til Tammy Wynette ble utgitt på singlen Epic 5-10211 i juli 1967. Produsent var Billy Sherrill. B-siden var «Soakin' Wet».
I 1967 ble «I Don't Wanna Play House» Wynettes første # 1-sang på Billboard Hot Country Singles-listen som soloartist.
I sangen overhører fortelleren (en ung mor, hvis ektemann har forlatt henne) datteren beskrive overfor nabogutten deres ødelagte hjem og informerer ham om at hun ikke har lyst til å leke «far, mor og unge» mer; etter å ha observert foreldrenes problemer vet hun at det ikke kan bli morsomt.
Innspillingen gav Wynnette the 1968 Grammy Award for Best Female Country Vocal Performance.

Norsk versjon

Terje Pettersen har skrevet en norsk tekst. Den norske tittelen er «Mamma, pappa og barn»
Llowbank

Llowbank AS er et norsk, uavhengig reklamebyrå med kontorer i Oslo. Byrået ble grunnlagt 12. desember 2012 av Terje Banken, Tore Woll og Arne-Inge Christophersen og består av seks partnere og totalt ni ansatte. Byrået leverer tjenester for merkevarer innen reklame, kommunikasjon, identitet og design, rådgivning og forretningsutvikling, media, innsikt og analyse.
Lillkyrka

Lillkyrka er et tettsted i Enköping kommune i Uppsala län i landskapet Uppland i Sverige. I 2010 hadde tettstedet 301 innbyggere.
Cameo

Cameo, som i cameorolle eller en cameoopptreden, er et amerikansk begrep i et teaterstykke eller en film som betyr at en person er seg selv (og ikke en rolle) eller er tydelig annerledes enn resten av filmens handling. En cameo har sjelden eller aldri betydning for filmens handling og er mer å betrakte som spøk mellom produsentene av filmen og publikum.
Siden det først ble brukt i 1851, er en cameoopptreden ofte spilt av en skuespiller som er mer kjent eller har høyere status enn det som er normalt for en slik opptreden. En kort opptreden er også kjent som en cameo hvis den blir utført av noen som er bedre kjent for noe annet enn det å være skuespiller (for eksempel en produsent, politiker eller idrettsutøver).
Den første cameo-opptredenen i filmhistorien sies å være den av Erik Satie og hans artistvenner i stumfilmen Entr'acte fra 1924. Mike Todds filmatisering av Jules Vernes bok Jorden rundt på 80 dager i 1956 var proppet med cameoopptredener og gjorde terminologien kjent utenfor skuespillerverdenen.
Bruce Willis gjorde en cameoopptreden i Ocean's Twelve (2004), der han hadde rollen som seg selv. Andre kjente cameo-opptredener har både Phil Spector, Neil Diamond, Donald Trump og Roman Polański.
Den norske skuespilleren/filmprodusenten Tom Remlov hadde en liten rolle i alle filmer fra Norsk Film mens han var direktør i selskapet fra 1995-2001. Også Alfred Hitchcock var kjent for å gjøre cameoopptredener i de filmene han selv regisserte, gjerne som en mann som passerte kamera i bakgrunnen. Stan Lee (skaperen av Marvel-tegneseriene) har gjort cameoroller i alle marvelfilmene som har blitt laget i nyere tid, som Spider-Man 1, 2 og 3 og Fantastiske Fire 1 og 2.
Cameoer er vanligvis ikke nevnt i rulleteksten, og hvis den blir utført av noen andre enn produsent/regissør i sin egen film inneholder den gjerne en replikk.
Forfatteren Stephen King pleier ofte å ha cameoroller i filmatiseringene av hans bøker. Han var for eksempel prest i Pet Sematary, apoteker i Thinner og pizzabud i Rose Red. Sistnevnte tittel er forøvrig ikke basert på en bok, men et filmmanus skrevet av King.
Snefjorden

Snefjorden (også skrevet Snøfjorden, nordsamisk: Muorralvuotna) er en fjord i Måsøy kommune i Finnmark. Fjorden har innløp mellom Nonstadneset i vest og Avløysingsneset i øst og strekker seg elleve kilometer sørøstover til bygden Snefjord i enden av fjorden.
Den ytre delen av fjorden er ikke bebodd. Innerst i fjorden ligger bygden Snefjord i tillegg til et par småbruk. Snefjordholmen ligger like utenfor Snefjord. Fjorden er 182 meter på det dypeste, helt ytterst i fjorden.
Fylkesvei 889 og fylkesvei 162 går langs den indre delen av fjorden.
VM i langdistansefjelløp 2017

Verdensmesterskapet i langdistansefjelløp 2017 ble arrangert i Premana i Italia 6. august 2017.
Løypa var ca. 32 km.
Classic Car Week

Classic Car Week, et av Sveriges største motorarrangementer, avholdes årlig i Rättvik. Siden starten i 1991 har det alltid blitt arrangert i uke 31, men har også utvidet programmet med Classic Winter Day, med vintertilpassede aktiviteter på Siljans is ved Långbryggan. 
Classic Car Week er først og fremst rettet inn mot veteranbiler, men har også plass til mye annet innen motorsport og kjøretøyer. Det arrangeres for eksempel mopedrally, sykkelrally, traktorpulling og flyoppvisninger. 
Classic Car Week drives av foreningen ved samme navn.
Oakey oljekraftverk

Oakey kraftverk er et varmekraftverk i vestlige Queensland i Australia. Det har en installert produksjonskapasitet på 300 MW med åpen syklus og to brenselskilder.
Brenselkildene er fyringsolje, og naturgass. Anlegget ble utbygd med ferdigstillelse i 2000. Operatør er selskapet AGL Energy og ERM Power.
Lufttetthet

Lufttetthet, ρ (gresk: rho), er jordatmosfærens masse per volum. I SI-systemet blir den målt som kilogram luft per kubikkmeter (kg/m³). Tørr luft ved havnivå og med temperatur på 20ºC har en tetthet på omtrent 1,2 kg/m³. Lufttettheten varierer med trykket og temperaturen, som begge minker med høyden.

Effekt av vanndamp

Med vanndamp i luften (fuktig luft) blir tettheten til luften mindre, som i første omgang kan virke ulogisk.
Dette skjer fordi den molekylære massen til vann (18) er mindre enn den molekylære massen til luft (rundt 29). For en gass med en viss temperatur og trykk, vil tallet på molekyler være konstant i et visst volum. Så med vanndamp i luften vil luftmolekylene bli byttet ut med tallet på vannmolekyler, uten at trykket eller temperaturen endrer seg. Dermed blir massen per volum mindre, og tettheten redusert.
Hvor stor effekten blir avhenger av den absolutte fukten og ikke relativ fukt.
Nyanbo!

Produksjon

Serien ble kunngjort i februar 2016 av NHK som en del av NHKs minianimeprogram. Den ble produsert av Shirogumi. Animeserien tar ingenting fra den originale Yotsuba&!-mangaserien, men står heller helt alene.
Nymfekakadu

Som burfugl

Arten kom til Europa rundt 1840. De første ungene ble avlet fram i Tyskland rundt 1850. 
Fuglen er blitt et populært kjæledyr, da den oppfattes som vennligsinnet og som lett å avle.

Fuglen fôres vanligvis med såkalt parakittblanding og med pellets, vitamintilskudd, frukt og grønt.
Die Hard i New York

Handling

Skurken i denne filmen er «Simon Gruber» (spilt av Jeremy Irons), bror til «Hans Gruber», en tysk kriminell som ble drept av McClane i sluttscenene i Die Hard, den første filmen i serien. Simon skal ta hevn for sin bror, men han anser det som en stor fordel å kunne kombinere hevnen med tyveriet av gullet i et høysikkerhetshvelv i kjelleren under Federal Reserve Bank of New York. 
Simon distraherer politiet ved å plante både ekte og falske bomber i byen, og han tvinger «McClane» og «Carver» til å delta i et spill der han gir dem litt informasjon om en bombe, og muligheten til å desarmere den.
Die Hard i New York var den første filmen i serien som ikke fant sted under juleferien, og den første der «John McClane» kan være politimann i sitt eget distrikt. Det er også den første filmen der han har en partner, Samuel L. Jacksons figur «Zeus Carver».
Haicheng (Anshan)

Kulturminner

Paleolitikum-funnstedet Xianrendong i Haicheng (Haicheng Xianrendong yizhi, 海城仙人洞遗址) og bronsealder-dyssen i Ximucheng (Ximucheng shipeng, 析木城石棚) ble i 2001 tilføyd på listen over kulturminner i Folkerepublikken Kina.

Jernbane

Hada-banen, en høyhastighetsbane åpnet i 2012, går gjennom området fra Harbin til Dalian.

Vei

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.

Magnesitt

En stor lagerstätte for magnesitt befinner seg i byfylket («Haicheng-lagerstätten»).
Mount Baker

Mount Baker (3 286 moh) er en stratovulkan i Kaskadefjellene i delstaten Washington i USA. Vulkanen ligger om lag 50 km øst for byen Bellingham. I klart vær er vulkanen synlig fra Vancouver i Canada. Vulkanen ble første gang besteget i 1868 av et følge ledet av Edmund T. Coleman. Det ble registrert mindre aktivitet på vulkanen i 1975.
Nooksack-indianerne kjenner vulkanen under navnet Koma Kulshan.
Goobuntu

Goobuntu er en Linux-distribusjon som er basert på «long term support»-utgaver av Ubuntu. Distribusjonen brukes internt av nesten 10,000 ansatte hos Google. Den inkluderer egenskaper for sikkerhet og utelukker noen applikasjoner, men er ellers lik Ubuntu. Thomas Bushnell, en manager for selskapets Linux-systemer, viste Goobuntu ved LinuxCon 2012.
Anthribinae

Utseende

Stort sett små biller, kroppsformen vanligvis forholdsvis kort og bred. Det er ofte stor forskjell på kjønnene (kjønnsdimorfisme), hannene er slankere enn hunnene med lengre bein og antenner. Kroppen er gjerne brunlig, spraglete i mørke og lyse nyanser, noe som gir god kamuflasje. Hodet er som oftest trukket ut til en snute, som vanligvis er kort og bred (rektangulær sett ovenfra) men kan være så lang som resten av hodet og brystskjoldet til sammen. Hos noen arter mangler den forlengede snuten helt. Fasettøynene er små til middelsstore, ovale, utstående eller flate. Antennene er 9-11- leddete, ofte ganske lange, ikke knebøyde. De ytterste 2-3 leddene danner ofte en løs klubbe. Tinningene (hodet bak fasettøynene) er ganske lange og parallellsidige. Brystskjoldet (pronotum) er bredere enn langt, vanligvis bredest ved roten der det gjerne er så bredt som dekkvingene. Oversiden er matt og det finnes ofte knøler. Noen arter har en kraftig pigg på pronotums sidekant, eller fremskutte fremhjørner. Dekkvingene er brede, ofte med korte hår, parallellsidige eller ovale. Spissen er ofte lysfarget. Beina er middels lange til lange, særlig hannenes frambein er ofte forlenget. Føttene er fem-leddete, men det fjerde leddet er svært lite og knapt synlig (pseudotetramere føtter). Det tredje leddet er tolappet. Larvene er lyse, tykke og krumme, hodekapselen og beina er sterkt redusert.

Levevis

Både larvene og de voksne billene ernærer seg for det meste av sopp, særlig sopp som vokser på død ved. De kan finnes både i svært hard og ganske morken ved, også under barken på døde trær, gjerne på kvister og smågreiner. Noen få arter lever på levende planter. Noen få arter er rovdyr, og noen lever på lav og frø.
NMBU Journal of Life Sciences

NMBU Journal of Life Sciences er et fagtidsskrift som publiserer artikler relatert til internasjonale miljø- og utviklingsstudier, internasjonale relasjoner, samt nært tilknyttede fagområder. Tidsskriftet utkom for første gang i 2011, og har siden kommet ut jevnlig i slutten av hvert vårsemester.
Tidsskriftet publiserer de beste arbeidene til studentene ved Institutt for internasjonale miljø- og utviklingsstudier - Noragric ved Norges miljø- og biovitenskapelige universitet (NMBU).
Utgiver er Noragric Writing Centre. NMBU Journal of Life Sciences er det eneste fagtidsskriftet som utgis ved NMBU.
Lezhë slott

Lezhë slott (albansk:Kalaja e Lezhës) er det slott og festning beliggende ved byen Lezhë i det nordlige Albania. Det høyeste punktet er 186 meter.
Slottet stammer fra ilyrerne. I 1440 ble det ombygget av venetianerne og i 1522, etter den osmanske erobringen, utviklet disse befestningene videre. Festningen har spor av illyrisk, romersk, bysantinsk og osmansk arkitektur.
St. Johanneslogen Haakon til de tre Lys

St. Johanneslogen Haakon til de tre Lys er en frimurerlosje i Den Norske Frimurerorden (St. Johannesloge nr. 24) som ble opprettet den 27. mars 1920 i Christiania og innviet den 11. oktober samme år. Den 20. september ble logen utlevert en konstitusjonspatent av 20. september 1920 av Den Norske Provincialloge Polarstjernen. Den ble underlagt Den Norske Store Landsloge i 1960.
Losjens navn hentyder til Håkon den gode Adalsteinsfostre og til de tre lys i frimureriet.  Valgspråket er «Ophavs Ophav Lysets Kilde».
Khunti (distrikt)

Demografi

Ved folketellingen i 2011 var det 530 299 innbyggere i distriktet, mot 434 819 i 2001. Den urbane befolkningen utgjør 8,51 % av befolkningen.
Barn i alderen 0 til 6 år utgjorde 15,71 % i 2011 mot 16,55 % i 2001. Antallet jenter i den alderen per tusen gutter er 951 i 2011 mot 966 i 2001.
Robinson Heights

Robinson Heights er en mindre fjellkjede, hovedsakelig dekket av is, som strekker seg over 28 km sør for Anare Pass, og danner nordvestenden av Admiralitetsfjellene. Høyeste punkt er 2 170 moh. Høydene ble kartlagt av U.S. Geological Survey (USGS) etter landmålinger og fotografi tatt av U.S. Navy, 1960–63, og navngitt i 1960 av Advisory Committee on Antarctic Names (US-ACAN) etter Edwin S. Robinson, en geofysiker i US Antarctic Research Program (USARP). Robinson hadde deltatt på flere geofysiske oppdrag i Antarktis.
Henrik Signell

Karriere som spiller

Som spiller representerte han det svenske landslaget en gang, men spilte 48 U18/U21-landslagskamper og 38 nasjonale juniorkamper.
Kvas

Kvas (kvensk: vaasi, russisk: квас, litauisk: Gira) er en drikke som lages av mørkt brød som får gjære. Drikken er populær i Russland, Hviterussland, Ukraina, Baltikum og Polen, og kjent også i Sentral-Asia.
Kvas tilberedes gjerne ved å blande malt og rugmel, alternativt gammelt rugbrød og sukker, godt dynket i vann, og la det stå å gjære på et passe varmt sted. Det vil danne seg melkesyre som gir væsken en syrlig smak. Samtidig dannes små mengder etanol og kullsyre.
Kvas har tidligere blitt brygget i Troms og Finnmark.
Taiarapu-Est

Taiarapu-Est er en kommune på Tahiti i Fransk Polynesia. Folketellingen i 2017 viste et innbyggertall på 12 914.
Håkon Ivarsson jarl

Håkon Ivarsson jarl (født rundt 1027, død rundt 1080) var jarlen til den norske kongen Harald Hardråde. Håkon var sønn av lendmannen Ivar Kvite, som var dattersønn av Håkon Sigurdsson jarl. Håkon omtales i Snorres Harald Hardrådes saga i Heimskringla, i Fagerskinna og i Morkinskinna.

Bakgrunn

Håkon var sønn av Ivar Kvite, og bodde ifølge Snorre på Opplandene. Ifølge forfatteren av Morkinskinna derimot, var Håkon fra Viken. Under Harald Hardrådes regjeringstid ble bøndene på Opplandene utsatt for både harde skatter, konfiskasjon av eiendommer, lemlesting og drap, og Harald førte nærmest en krig mot opplendingene for å få kontroll over den landsdelen. Harald drepte også den den trønderske høvdingen Einar Tambarskjelve og sønnen hans, Eindride Einarsson. Eindride var Håkons slektning, og han ønsket å hevne frenden sin, sannsynligvis ved å drepe kong Harald eller noen av mennene hans. Dette skal ha vært bakgrunnen for en konflikt mellom Håkon og Harald. Kong Harald ønsket forlik, og Håkon gikk med på dette på én betingelse - at han fikk gifte seg med Ragnhild.

Gift med Ragnhild

For å få istand et forlik krevde Håkon å få gifte seg med Ragnhild Magnusdatter, datter av den avdøde kong Magnus den gode, Haralds nevø. Kong Harald sa til Håkon at han kunne få Ragnhild dersom hun selv samtykket til det. Ragnhild mente Håkon ikke var verdig henne, og at hennes far ikke ville ha giftet henne bort til noe mindre enn en konge.
Håkon mente at kong Harald burde gjøre ham til jarl, slik at han kunne bli verdig en kongsdatter, men Harald sa nei, fordi det allerede var en jarl i landet, Orm Eilivsson. Håkon reiste deretter til Danmark, til kong Svein Estridsson (Ulvsson). Her ble han Sveins landevernsmann. Imidlertid fikk Håkon avskjed av kong Svein etter en krangel med Sveins nevø Åsmund, som endte med at Håkon drepte Åsmund.
Da Håkon kom tilbake til Norge igjen, var imidlertid jarlen Orm død, og Harald gjorde Håkon til jarl, og Ragnhild ble nå gift med Håkon.

Med i slaget ved Niså

Håkon ble senere med i Haralds hær under slaget ved Niså i 1062, der kong Harald kjempet mot danske kong Svein, Håkons tidligere arbeidsgiver. De norske styrkene vant slaget. Vinteren etter slaget skal det ha blitt sagt følgende ord om Håkons innsats: «Han var våpendjervest, og han var modigst, han hadde mest lykke med seg, og det ble til størst hjelp det han gjorde, og han vant seieren!» Utpå våren var det derimot noen som mente at Håkon hadde hjulpet kong Svein under slaget. Kong Harald skal da ha ridd etter Håkon for å drepe ham, men Håkon kom seg unna og dro ifølge Snorre og forfatteren av Morkinskinna til den svenske kongen Stenkil. Forfatteren av Fagerskinna forteller at Håkon reiste tilbake i tjeneste hos kong Svein.

Etterkommere

Håkon fikk blant annet datteren Sunniva med Ragnhild. Sunniva fikk senere sønnen Håkon, kalt Håkon Nordmann, som ble giftet inn i den danske kongeslekten og ble far til den danske kongen Erik Lam.
Fokstugu veggarasje

Fokstugu veggarasje ble satt opp på Dovrefjell på starten av 1940-tallet. Brøytemannskap brukte garasjen til å ha brøyteredskap tilgjengelig slik at riksveien kunne holdes åpen. I garasjerommet finner man i dag en snøfreser av typen Peterfres fra 1943, som ble utviklet av sveitseren Konrad Peter. Garasjen er forskriftsfredet.
Stetson

Stetson er en amerikansk hattefabrikant. Stetson er mest kjent for å ha den originale cowboyhatten.
Selskapet ble grunnlagt av John B. Stetson i 1869, med base i Philadelphia. Årene før dette hadde grunnleggeren tilbragt i Colorado, der han utviklet selskapets distinkte hattetype. De første Stetsonhattene ble laget og solgt i 1865. Bedriften ble en rask suksess, og allerede i 1886 var Stetson verdens største hatteprodusent.
Stetson fikk flere kontrakter med offentlige etater i USA og Canada de første par tiårene av 1900-tallet, blant annet med Royal Canadian Mounted Police og med US Park Rangers. Dette bidro til at Stetsonhatter ble assosiert med «det ville vesten».
Hula

Hula (eller Hule, arab. حولا) er en liten landsby i det sørlige  Libanon sør for Litanielven og tett ved den libanisisk-israelske grense. Den ligger  750 moh.
Fernando Filoni

Bakgrunn

Fernando Filoni er sønn av Salvatore Filoni og Severina Baglivo.

Prest

Han ble presteviet av biskop Antonio Rosario Mennonna den 3. juli 1970. Deretter studerte han ved Lateranuniversitetet i Roma, der han ble lisensiat i dogmatisk teologi og doktor i kanonisk rett. Han har også studert journalistikk. Derutover avla Filoni doktorseksamen i filosofi ved universitetet La Sapienza og studerte ved det pavelige diplomatiske akademi.

Det pavelige diplomati

I 1981 inntrådte han i Den hellige stols diplomatiske korps. Fra 1981 tjenestegjorde han på posteringer i Sri Lanka, Iran og Brasil.
Fra 1992 var Filoni formelt tilknyttet nuntiaturet i Manila på Filippinene men i virkeligheten stasjonert i Hongkong. Derfra ledet han til 2001 kirkens arbeide i Folkerepublikken Kina, og var pavens bindeledd til den offisielle og uoffisielle kirken i landet.

Biskop

I 2001 ble Filoni utnevnt til titulærerkebiskop av Volturno, og ble bispeviet av pave Johannes Paul II i Peterskirken den 19. mars samme år. Paven ble assisert ved denne anledning av kardinalene Angelo Sodano og Giovanni Battista Re. Han ble ved samme anledning gjort til apostolisk nuntius i Irak og Jordan. Han ble værende i Bagdad under krigen i Irak, og mens amerikanske bomber falt over byen, noe han kalte «ikke noe eksepsjonelt» (altså at han var på sin post). Etter at Mario Vargas Llosa besøkte ham i Bagdad i 2003, beskrev han Filoni som «liten,gløgg, en tøff negl, pratsom og ekspert på nødssituasjoner», som beskrev hvordan det akkurat som forutsagt var  «utrolig vanskelig å administrere freden». Etter Saddam Husseins fall anerkjente han gleden blant folket over den nyfunne frihet, men advarte mot den sviktende sikkerhetssituasjon og økonomiens langsomme utvikling. Han støttet den irakiske regjerings vilje til å fremme fredelig sameksistens mellom kristne og muslimer.
Han var nær ved å bli drept i Bagdad den 1. februar 2006, da en bilbombe eksploderte rett på nuntiaturet. 
Basert på sin tid som pavelig diplomat i Irak skrev Filoni senere boken La Chiesa in Iraq (Kirken i Irak). 
I 2006 fikk han en ny postering i som nuntius i Filippinene.
I 2007 ble han tilknyttet Statssekretariatet i Den romerske kurie og i 2011 fulgte utnevnelse til prefekt for Kongregasjonen for folkenes evangelisering.

Kardinal

Filoni ble i 2012 utnevnt til kardinaldiakon av pave Benedikt XVI.  
Kardinal Filoni deltot i pavevalget i 2013, som valgte den argentinske kardinal Bergoglio til pave Frans. Han ble da selv av noen ansett som mulig pave (papabile).Kardinal Filoni deltok i den ekstraordinære bispessynoden om familien]] i oktober 2014 og i den ordinære bispesynoden om familien i oktober 2015. 
Den 28. juni 2018 opphøyde pave Frans Filoni til kardinalbiskop.
Thoralf Gilbrant

Bakgrunn

Thoralf Gilbrant (f. Gulbrandsen) i Stavanger i 1919, som en av syv søsken. Han vokste opp i Ryfylke og ble tross sin ungdomsomvendelse til aktiv kristentro på et luthersk bedehus en av pinsebevegelsens store frontfigurer i Norge. Han var gift med Tobine Gilbrant (1916-1991) f. Aadneram og sammen hadde de fem barn. En av deres døtre er gift med Oslo-biskop Ole Chr. Kvarme.

Karriere

Han hadde en lang karriere som redaktør av pinsebevegelsens avis Korsets Seier. Han var redaktør av Illustrert Norsk Bibelleksikon 1965–1969 og ny utgave 1986–1992. Gilbrant var også nær medarbeider med Carl Fredrik Wisløff og Arthur Berg i arbeidet med å fremskaffe en moderne språklig bibeloversettelse, bibelutgaven Norsk Bibel,  som kom ut  i 1988. 
Gilbrant utgav også en lang rekke andre verk, deriblant Studiebibelen, en gresk-norsk lineæroversettelse av Det nye testamente i fem bind 1977–1982. Sistnevnte har senere blitt utvidet. 
I de siste ti årene av sitt liv utgav Gilbrant en rekke bøker, blant annet en bok som omhandlet Sir Isaac Newton og hans forhold til Bibelens profetier.
Norges Lærersamband

Norges Lærersamband var landsorganisasjonen for lærere som Nasjonal Samling (NS) opprettet under okkupasjonen i Norge. Organisasjonen ble ledet av Orvar Sæther.
Lærersambandet ble etablert kort tid etter statsakten på Akershus i februar 1942, der Vidkun Quisling var blitt utnevnt til «ministerpresident» (statsminister) av den tyske okkupasjonsmakten. NS påla alle landets lærere medlemskap i Lærersambandet, som sammen med lignende organisasjoner for andre yrkesgrupper skulle inngå i «Rikstinget», et samlende organ i en korporativ og fascistisk samfunnsmodell.

Motstand og arrestasjoner

Lærersambandet ble opprettet samtidig som medlemskap i NS Ungdomsfylking ble gjort obligatorisk for alle i alderen 10–18 år, og lærerne var nå pålagt å lære opp skoleelevene i Nasjonal Samlings ideologi. Dette var uakseptabelt for mange norske lærere, og det var sendt inn 10 000 skriftlige protester på nyordningen i løpet av de første par ukene. Dette ble starten på det som ble kjent som lærerstriden.
Den 20. mars gikk okkupasjonsmyndighetene til motaksjon, og begynte å arrestere norske lærere. Omtrent 800 lærere ble arrestert, ofte tilfeldig. Det ble opprettet flere mottak for arresterte lærere rundt om i landet, og den største gruppen havnet på Grini fangeleir i Bærum.

Landssvikoppgjøret

Under det norske landssvikoppgjøret ble mange norske offentlige tjenestemenn med NS-medlemskap eller verv i NS-tilknyttede organisasjoner fradømt stillingene sine. Medlemskap i Norges Lærersamband var ikke i seg selv straffbart, men det var likevel ansett som et budd på den nasjonale front. Flere lærere ble derfor fradømt stillingene sine på grunn av medlemskapet i Lærersambandet.